Gesonde dieet kernbelangrik om dié hormoonversteuring te takelChanelle Retief, ŉ dieetkundige en eienaar van die gesondheidspraktyk NutriFundi. (Foto: Jhua-Nine Wyrley-Birch/Maroela Media) Ondanks die feit dat polisistiese ovariële sindroom (PCOS) een uit elke tien vroue wêreldwyd raak, word dit weens onkunde steeds gereeld nie gediagnoseer nie of ondoeltreffend behandel. Dié hormoonversteuring is boonop ŉ struikelblok vir talle vroue se voorkoms en vrugbaarheid omdat dit ŉ wanbalans van voortplantingshormone veroorsaak en dikwels tot insulienweerstandigheid lei. Hoewel daar verskillende behandelingsmoontlikhede is, meen Chanelle Retief, ŉ dieetkundige en eienaar van die gesondheidspraktyk Nutrifundi, dat ŉ gesonde dieet egter ŉ goeie wegspringplek is om PCOS op ŉ volhoubare wyse te takel. Vroue met PCOS het klein knoppies of blasies op hul eierstokke en dié knoppies veroorsaak onreëlmatige menstruasiesiklusse omdat die vrou se eierselle nie tydens ovulasie vrygestel word nie. Verder produseer vroue met PCOS se liggame té veel manlike hormone soos androgene en testosteroon, wat gevolglik lei tot ŉ oormaat liggaamshare, byvoorbeeld op die gesig en arms. Daarmee saam is PCOS gekoppel aan metaboliese afwykings wat gewigstoename en insulienweerstand kan veroorsaak. Gewigsverlies is ‘n groot struikelblok vir vroue met PCOS. (Argieffoto: pixabay) Simptome van PCOS begin gewoonlik geleidelik, en kan olierige vel, gewigstoename, dunner hare, onreëlmatige menstruasie en selfs depressie insluit. Indien dit onbehandeld gelaat word, is vroue met PCOS ook meer geneig om tipe 2-diabetes, hartkwale en slaapapnee te ontwikkel. Simptome sluit die volgende in: – Gewigstoename (veral rondom die middel) – Sukkel om bloedsuikervlakke te reguleer en beheer – Verhoogde bloeddruk – Onreëlmatige menstruasie – Hoë cholesterol – Hoë trigliseriede (vet in die bloed) – Donker hare, veral op gesig en arms – Aknee – Oormatige eetlus (cravings) – Slaapapnee Volgens Retief begin die probleem dikwels met diagnose. Sy verduidelik dat dit veral onder jonger vroue nie gediagnoseer word nie omdat hulle nie noodwendig al die simptome het nie en PCOS dus nie raakgesien word nie. Vroue kan swanger raak ondanks hul PCOS-diagnose sê Retief. (Foto: Cottonbro/Pexels) Verder voel vroue dikwels selfbewus oor van die bogenoemde simptome en vermy mediese konsultasies om dit te behandel. Een van die grootste wanopvattings volgens Retief is egter dié rakende vrugbaarheid en gewigsverlies. Volgens haar is albei moontlik met die regte behandeling. “Baie mense glo sodra hulle met PCOS gediagnoseer word, sal hulle nooit weer gewig verloor nie en dit is gelukkig onwaar. Dit mag dalk moeiliker wees en langer vat, maar dit kan gebeur. Dit is verder ook belangrik om te onthou dat oorgewig nie altyd ongesond beteken nie. Gesondheid moet die kern wees en gewigsverlies sal volg,” meen Retief. Hoewel daar nie ŉ spesifieke eetplan is om PCOS te behandel nie, sê Retief dat die fokus op ŉ gesonde en aktiewe leefstyl moet wees. “Elke vrou se eetplan sal pasgemaak moet wees, want almal verskil. Maar ŉ dieetkundige sal altyd seker maak dat ŉ vrou met PCOS se kilojoule-inname minder is as dit wat sy daagliks verbrand en ook dat sy gereeld genoeg proteïene en gesonde vette in haar eetplan het.” Sy benadruk dat kitsdiëte nie die antwoord is nie. “Ongelukkig begin vroue desperaat raak en eet dan net al hoe minder. As hulle nie ná vyf dae ŉ wesenlike verskil sien nie, hou hulle heeltemal op met die ‘dieet’ en ooreet hulself aan lekkernye. Dít is verskriklik skadelik vir ŉ vrou met PCOS. Daarom stel ek veel eerder stadiger gewigsverlies en ŉ gesonde, gebalanseerde leefstyl wat volhoubaar is voor.” Volgens Retief is ŉ gesonde beginpunt vir almal, maar veral vroue met PCOS, om geprosesseerde stysels en suikers uit te sny en te fokus op vars, veselryke en voedsame produkte. Argieffoto. (Foto: Ella Olsson/ Unsplash) “Kies kossoorte wat hoog in vesel is. Dit is gesond vir jou hart, kan cholesterol verlaag en ook help dat jy langer versadig bly. ŉ Algemene lae-GI-eetplan is ook ŉ goeie roete.” Sy voeg by dat gesonde laevet-proteïene die algemene GI van jou maaltye sal verlaag. Sy beveel die volgende wenke aan vir iemand wat dadelik ŉ gesonder verskil wil maak: Bykomende bronne: Lancastergeneralhealth.org